b'\n_START_ARTICLE_\nVarig\n_START_SECTION_\nHistorie\n_START_PARAGRAPH_\nVarig ble etablert i mai 1927 i Porto Alegre av den tyske immigranten Otto Ernst Meyer. Selskapets f\xc3\xb8rste ansatte, Ruben Berta, ble senere selskapets president og ledet Varig frem til sin d\xc3\xb8d i 1966. I de f\xc3\xb8rste \xc3\xa5rene opererte selskapet kun i det s\xc3\xb8rlige Brasil. Selskapet opprettet sin f\xc3\xb8rste internasjonale rute, som gikk til Montevideo, i 1942. I 1945 ble \xc2\xabStiftelsen Ruben Berta\xc2\xbb majoritetseier i selskapet. Denne stiftelsen var eid av de ansatte og eide selskapet frem til sommeren 2006. De f\xc3\xb8rste transatlantiske flygningene startet i 1965 da milit\xc3\xa6rjuntaen i landet vedtok \xc3\xa5 legge ned Panair do Brasil, som var landets st\xc3\xb8rste flyselskap frem til da. Nedleggelsen av Panair f\xc3\xb8rte ogs\xc3\xa5 til at Varig vokste frem som det st\xc3\xb8rste flyselskapet i Brasil. Selskapet vokste ytterligere i 1975 da det overtok det konkurrerende selskapet Cruzeiro do Sul._NEWLINE_I 1976 ble selskapets regionale partner \xc2\xabRio Sul\xc2\xbb etablert. I 1994 hadde selskapet store \xc3\xb8konomiske problemer og m\xc3\xa5tte si opp 10% sine 29\xc2\xa0700 ansatte samtidig som man m\xc3\xa5tte utsette betaling av regninger i 60 dager. Flyselskapet Nordeste ble overtatt av Varig i 1995.\n_START_SECTION_\n\xc3\x98konomisk krise\n_START_PARAGRAPH_\nP\xc3\xa5 grunn av omfattende gjeld ble selskapet tatt under konkursbeskyttelse i 2005. De \xc3\xb8konomiske problemene forverret seg og ruteprogrammet ble kraftig redusert il\xc3\xb8pet av f\xc3\xb8rste halv\xc3\xa5r av 2006. I l\xc3\xb8pet av de syv f\xc3\xb8rste m\xc3\xa5nedene av 2006 ble ogs\xc3\xa5 den operative fl\xc3\xa5ten redusert fra 58 og ned til 10 fly. Etter flere mislykkede fors\xc3\xb8k p\xc3\xa5 refinansiering ble Varig kj\xc3\xb8pt av det amerikansk-brasiliansk konsortiet \xc2\xabVolo do Brasil\xc2\xbb p\xc3\xa5 auksjon i juli 2006. Rent teknisk skjedde dette ved at de nye eierne kj\xc3\xb8pte de operative delene av selskapet som ble overf\xc3\xb8rt til et \xc2\xabnytt\xc2\xbb Varig, mens gjelda i \xc2\xabgamle\xc2\xbb Varig ble overtatt av datterselskapet Nordeste. De nye eierne reduserte antallet ansatte fra om lag 9\xc2\xa0500 og ned til om lag 4000. _NEWLINE_I slutten av januar 2007 mistet Varig sitt medlemskap i flyselskap-alliansen Star Alliance. Samtidig gikk flyselskapet LAN Chile inn med et st\xc3\xb8rre l\xc3\xa5n til de nye eierne. I slutten av mars samme \xc3\xa5r offentliggjorde flyselskapet GOL at de hadde kj\xc3\xb8pt Varig. GOL har gradvis redusert driften i Varig og i 2009 opererte selskapet ikke lengre egne ruter. I stedet utf\xc3\xb8rte Varig flygninger p\xc3\xa5 rutene til GOL.'